Lo lac encrumit

Lo tròbi enqüèra parelh, dab sas èrsas primas e sons mòts alemands, lo lac deus nòsts vint e quauque ans, au Hans, l'Allan, lo Herbert, e los auts, tota la nòsta banda a Mina, e lo nòste Fred, de la gran traca. Guèrra acabada, l'alegria que nos tirè pècs e hardits. Las autòs ne'n manquèvam pas, ni las motòs arrocairas e arreguisnairas, e nos hadèn pas paur las corsas lunh, de long de las neits, a travèrs la niu, lo brumàs, o las estelas deu cèu clar, sautairas eras tanben sus lo lac. Los governaments s'èran esclapochats, e nada polícia mèi, e mau singui tribunaus. Liures qu'estom de libertat au marcat negue. Liures qu'estom dus o tres ans.

Mòrt, l’un ; l'aut malaut dehèt deu cap, c'insinuan ; los auts bien plaçats ; e lo Fred partit per enlà la mar grana.

Nòsta innocéncia se n'es anada. Ua vela de barca que desapareish lentament suu nòste lac. Qu'i hèi un auratge doç, qui puja deus hons deu brum, ond lo gran-pair deu Fred, que diden, s'i es negat. E se los cignes se negan ?

L'auratge, liugèr, de tròns regulars, que dirén va au pas.

« Saps, Fred, e'm semblan que tornan... »